Discovery waarsku oor ‘dodelike’ derde virusgolf(Foto: pixabay) Discovery se mediese fonds waarsku indien versigtigheid nie aan die dag gelê word nie, Suid-Afrika nes Europa binnekort ŉ derde golf van infeksies kan beleef, wat derduisende bykomende sterftes tot gevolg kan hê. Volgens Nthabiseng Chapeshamano, reputasiebestuurder by Discovery Limited, het Discovery met behulp van aktuariële ontledings die waarskynlikheid en impak van ŉ derde golf voorspel deur drie scenario’s uiteen te sit. Na aanleiding hiervan het die mediese fonds gesê Suid-Afrikaners se gedrag in die volgende paar weke sal deurslaggewend wees om te verhoed dat ŉ derde virusgolf talle lewens eis. In die eerste scenario word ŉ derde golf voorkom deur superverspreidingsgeleenthede te vermy, goeie higiëne te handhaaf en maskers te dra. “Só hou Suid-Afrika aan om laer infeksiesyfers te sien en is daar slegs 9 000 nuwe Covid-19-verwante sterftes tot die einde van die jaar.” Die tweede scenario is minder rooskleurig. Hiervolgens sal ŉ derde golf so vroeg as April voorkom en in Junie of Julie ŉ hoogtepunt bereik. In dié tydperk kan die land ŉ bykomende 76 000 Covid-19-verwante sterftes sien. “Volgens dié scenario sal superverspreidergeleenthede tydens Paasfees die aantal infeksies die hoogte in laat skiet en talle mense kan vir ŉ tweede keer die koronavirus opdoen.” Volgens die versekeraar sal die derde golf waarskynlik groter as die eerste, maar nie so groot soos die tweede golf wees nie. Volgens die derde scenario sal 35 000 mense voor die einde van die jaar hul lewens aan Covid-19 verloor. Die inenting van hoërisikogroepe in April sal egter hoër vlakke van kudde-immuniteit en ŉ laer koers van Covid-19-gevalle en -sterftes tot gevolg hê. “Indien die entstofprogram vertraag word en daar enkele superverspreidingsgeleenthede tydens Paasfees is, kan sterftes tot 58 000 toeneem.” Discovery meen daar is ŉ aantal faktore wat bepaal watter scenario binnekort Suid-Afrika se realiteit sal wees. Volgens dié mediese fonds kan inwoners nie slap lê wanneer afsonderingsregulasies verslap word nie. “Totdat die entstofplan van stapel gestuur is en ons immuniteit verwerf het, moet ons nooit aanneem dat dit veilig is om al die maatreëls te verontagsaam nie,” sê Chapeshamano. Discovery waarsku ook dat superverspreidingsgeleenthede, veral in die aand, vermy moet word. Volgens Vitality Drive se opsporingsdata het Suid-Afrikaners weke voor die tweede golf saans baie meer sosiaal verkeer. “Ons data wys dat mense landswyd enkele weke voor die uitbreek van die tweede golf weer verval het in sosiale gewoontes soortgelyk aan die tyd voor die koronavirus in Suid-Afrika aangemeld is. “Ons weet nou dat die tweede golf hoofsaaklik deur sosiale byeenkomste tydens die Desembervakansie aangevuur is, veral in KwaZulu-Natal. Veral matriekvakansies het ŉ toename van 27% in die infeksiekoers onder jongmense gehad.” Tesame hiermee waarsku Discovery dat die mutasie van die koronavirus ook die doeltreffendheid van die entstowwe beïnvloed. “Die voorkoming van die virale verspreiding tussen mense, beperk die moontlikheid dat die virus muteer en beskerm ons ook teen nuwe en hoogs aansteeklike variante wat nog nie gedokumenteer is nie.” Laastens beveel die groep aan dat die entstofprogram so vinnig moontlik geïmplementeer word. “Ondanks die ingewikkeldheid en omvang van die nasionale Covid-19-entstofprogram, moet ons eenvoudig so vinnig moontlik beweeg om alle Suid-Afrikaners in te ent, veral diegene met ŉ hoë risiko,” sê Chapeshamano. “Dit is in ons hande om ander mense se lewens te red. Ons gedrag is bepalend van watter scenario Suid-Afrika uiteindelik sal ervaar. Die lewensverlies wat in scenario’s twee en drie beskryf word, is verwoestend. Suid-Afrikaners moet nou meer as ooit saam werk om die eerste scenario ons realiteit te maak.”